ddrg/super_eurlex huggingface dataset:
Virallinen lehti nro C 102 , 03/04/1998 s. 0127



KIRJALLINEN KYSYMYS E-2805/97 komissiolle esittäjä(t): Mark Watts (PSE) (1. syyskuuta 1997) Aihe: IMS:n turvallisuusjohtamistodistuksen kieltäminen Kuinka monelle alukselle ei ole myönnetty IMS:n turvallisuusjohtamistodistusta kussakin jäsenvaltiossa? Komission jäsenen Neil Kinnockin komission puolesta antama yhteinen vastaus kirjallisiin kysymyksiin E-2804/97 ja E-2805/97 (7. lokakuuta 1997) Komissio olettaa, että arvoisa parlamentin jäsen viittaa ro-ro-matkustaja-alusten turvallisuusjohtamisesta annetun neuvoston asetuksen (EY) N:o 3051/95 ((EYVL L 320, 30.12.1995. )) täytäntöönpanoon. Jäsenvaltioilla oli mahdollisuus myöntää sellaisille lautoille ja yhtiöille, jotka liikennöivät ainoastaan suojaisilla vesillä, poikkeuslupa olla soveltamatta kansainvälisen turvallisuusjohtamissäännöstön (ISM) velvoitteita 1 päivään heinäkuuta 1997 asti. Komissio pahoittelee, että sillä ei tällä hetkellä ole tarpeeksi tietoja antaakseen täydellisen vastauksen kysymykseen, mutta se aikoo pyytää jäsenvaltioilta ajanmukaisia tietoja ja ilmoittaa arvoisalle parlamentin jäsenelle, kun tiedot ovat saatavilla.
Virallinen lehti nro C 082 , 17/03/1998 s. 0127



KIRJALLINEN KYSYMYS E-2680/97 komissiolle esittäjä(t): María Sornosa Martínez (GUE/NGL) ja Angela Sierra González (GUE/NGL) (1. syyskuuta 1997) Aihe: Tasa-arvoperiaatteen loukkaaminen Cartuja Aula Deissä Zaragozassa Cartuja Aula Dei Zaragozassa luokitellaan tärkeäksi kulttuuriomaisuudeksi, koska siellä on Francisco de Goyan maalauksia ja koska se on rakennustaiteellisesti arvokas. Kansallista historiallista omaisuutta koskevassa laissa määrätään, että kulttuuriomaisuus on asetettava asianmukaisesti yhteisön palvelukseen. Cartuja on kartusiaanimunkkien johtama uskonnollinen alue, jonne naisilta ja tytöiltä on nimenomaisesti pääsy kielletty, vaikka siten loukataan naisten henkilökohtaisia oikeuksia ja luultavasti myös perustuslaillisia oikeuksia ja voimassa olevia lakeja. Ottaen huomioon, että luostari ei vahingoitu ulkopuolisten vierailuista, naiset voisivat päästä luostarissa olevan taiteen ääreen samalla tavalla kuin muut vierailijat. 1. Onko komissiolla lainsäädännöllisiä keinoja, joilla voidaan estää yhteentörmäys uskonnon harjoittamisen kunnioittamisen ja oikeuden yhtäläiseen kohteluun välillä? 2. Onko komissiossa meneillään jokin lainsäädännöllinen hanke, joka vastaisuudessa auttaisi ratkaisemaan tämän tyyppiset ongelmat? 3. Olisiko yhtäläinen kohtelu komission mielestä tässä tapauksessa asetettava muiden periaatteiden edelle? Komission jäsenen Pádraig Flynnin komission puolesta antama vastaus (3. lokakuuta 1997) Arvoisat parlamentin jäsenet ovat saattaneet komission tietoon, että naisilta ja tytöiltä on pääsy kielletty Zaragozan Aula Dei - kartusiaaniluostariin, jossa on esillä arvokkaita taideteoksia.Tasa-arvoperiaatetta on siis loukattu, koska naisilla ei ole miesten tavoin mahdollisuutta nauttia näistä teoksista. Komissio myöntää, että arvoisien parlamentin jäsenten esiin nostama ongelma on merkittävä, mutta sillä ei ole mahdollisuutta puuttua asiaan, koska komission toimivaltaan ei kuulu toimia uskonnon alalla.
Virallinen lehti nro C 082 , 17/03/1998 s. 0058



KIRJALLINEN KYSYMYS E-2331/97 komissiolle esittäjä(t): Jean-Yves Le Gallou (NI) (7. heinäkuuta 1997) Aihe: Yhteisön tuet Euroopan parlamentti, komissio ja ministerineuvosto järjestivät yhdessä Brysselissä Eurooppa-päivät 9. ja 10. toukokuuta 1997. Voiko komissio selvittää tämän tilaisuuden aiheuttamat kustannukset ja mistä budjettikohdasta saatiin tarvittavat määrärahat? Komission jäsenen Marcelino Orejan komission puolesta antama vastaus (18. syyskuuta 1997) Ecua >TABLE> Komission osalta määrärahat otettiin budjettikohdasta B3-3000.
Virallinen lehti nro C 082 , 17/03/1998 s. 0044



KIRJALLINEN KYSYMYS E-2202/97 neuvostolle esittäjä(t): Hiltrud Breyer (V) (25. kesäkuuta 1997) Aihe: Uuselintarvikkeita koskeva asetus (EY) 258/97 - uuselintarvikkeita koskevien tietojen julkaiseminen Aiotaanko julkaista sekä jätetyt tieteelliset tiedot että niiden arvioinnit? Yhteinen vastaus kirjallisiin kysymyksiin E-2198/97, E-2200/97 ja E-2202/97 (28. lokakuuta 1997) Yksityiskohtaisista säännöistä, jotka liittyvät markkinoille saattamista koskevan luvan hakijan antamien tietojen suojaamiseen, päätetään arvoisan parlamentin jäsenen mainitseman asetuksen 13 artiklassa säädetyn menettelyn mukaisesti. Asetuksessa N:o 258/97 ((EYVL L 43, 14.2.1997. )) ei säädetä annettujen tieteellisten tietojen tai niiden arviointien järjestelmällisestä julkaisemisesta eikä toimivaltaisten viranomaisten nimeämisestä tämän asetuksen mukaisesti hyväksyttyjä tai ilmoitettuja tuotteita koskevien tietojen kokoamista varten.
Virallinen lehti nro C 082 , 17/03/1998 s. 0065



KIRJALLINEN KYSYMYS E-2372/97 komissiolle esittäjä(t): Patricia McKenna (V) (10. heinäkuuta 1997) Aihe: Ehdotukset EU:n kielloksi, joka koskee hormonein käsiteltyä lihaa Euroopan maanviljelijöiden yhteensovittamisesta vastaava elin (European Farmers' Co-ordination, EFC) on kehottanut EU:ta julistamaan hormonein käsitellyn lihan kieltoon ja valmistelemaan kampanjaa kansainvälisen kieltoon julistamisen mahdollistamiseksi. Maailman kauppajärjestö on käsitellyt asiaa vasta vähän aikaa sitten. Kansainvälinen sovittelupaneeli on kutsuttu koolle EU:n ja USA:n välisten mielipide-erojen selvittämiseksi. EFC:n mukaan hormoneja eivät tarvitse maanviljelijät eivätkä kuluttajat ja pitkän aikavälin ennaltaehkäisevän terveydenhuollon periaatteen on oltava ensisijainen. Koska viimeaikaisista komission tiedonannoista on käynyt ilmi, että se uskoo myös pitkän aikavälin ennaltaehkäisevän terveydenhuollon periaatteeseen, aikooko komissio työskennellä sen hyväksi, että hormonein käsitelty liha julistettaisiin kieltoon sekä EU:ssa että kansainvälisesti? Komission jäsenen Franz Fischlerin komission puolesta antama vastaus (4. syyskuuta 1997) Komissio tietää, että EFC kannattaa hormonein käsitellyn lihan kiellon ylläpitoa sekä yhteisössä että kolmansista maista tulevassa tuonnissa. Komissio esitti Maailman kauppajärjestön WTO:n hormonipaneelissa Genevessä mielipiteidensä tueksi varovaisuusperiaatetta ja puolusti kantaansa, että terveyttä ja kasvien terveyttä koskevassa sopimuksessa on otettava huomioon yhteisön oikeus päättää kansalaisilleen sopivaksi katsomastaan terveyden suojelun tasosta. Parlamentin jäsen voi olla varma siitä, että komissio käyttää kaikki käytettävissään olevat keinot WTO:n valitusmenettelyssä yhteisön nykyisen lainsäädännön puolustamiseksi.
Virallinen lehti nro C 082 , 17/03/1998 s. 0014



KIRJALLINEN KYSYMYS E-1636/97 neuvostolle esittäjä(t): Doeke Eisma (ELDR) (14. toukokuuta 1997) Aihe: Portugalin aloite huumeiden käytön laillistamiseksi Kun otetaan huomioon Portugalin aloite kansainväliseksi yleissopimukseksi, jolla huumeiden käyttö laillistetaan, esitän seuraavat kysymykset: 1. Onko neuvosto selvillä Portugalin aikomuksesta, joka koskee kansainvälistä sopimusta huumeiden käytön laillistamiseksi? 2. Mikä on neuvoston mielipide tästä ehdotuksesta? Onko neuvosto samaa mieltä siitä, että on saatava aikaan kansainvälinen yleissopimus, jolla laillistetaan huumeiden käyttö? 3. Voiko neuvosto selvittää minulle Portugalin presidentin Sampaion ja Portugalin parlamentin puhemiehen Almeida Santosin ehdotusten tarkkaa sisältöä? Vastaus (16. lokakuuta 1997) Neuvostolla ei ole hallussaan ehdotuksia, joita Portugalin presidentin ja Portugalin parlamentin puhemiehen väitetään esittäneen.
Virallinen lehti nro C 060 , 25/02/1998 s. 0011



KIRJALLINEN KYSYMYS E-0867/97 esittäjä(t): Amedeo Amadeo (NI) - komissiolle (12. maaliskuuta 1997) Aihe: Eurooppalainen kulttuuritoiminta Pyydän Euroopan komissiota ilmoittamaan, onko budjettikohdasta B3-2001- Euroopan laajuinen taide- ja kulttuuritoiminta - myönnetty tukia Italiaa varten ja siinä tapauksessa, että näin on, pyydän laatimaan niistä sekä järjestökohtaisen että toimintokohtaisen luettelon. Komission jäsenen Erkki Liikanen komission puolesta antama yhteinen täydentävä vastaus kirjallisiin kysymyksiin E-0858/97, E-0859/97, E-0860/97, E-0861/97, E-0862/97, E-0863/97, E-0864/97, E-0865/97, E-0866/97, E-0867/97, E-0868/97, E-0869/97, E-0870/97 ja E-0871/97 (22.09.1997) Komissio antaa seuraavat tiedot täydennyksenä 25. huhtikuuta 1997 ((EYVL C 319, 18.10.1997, s. 81. )) antamaansa vastaukseen. Komissio lähettää suoraan kunnianarvoisalle jäsenelle ja parlamentin sihteeristölle pyydetyt tiedot sisältävän taulukon.
Virallinen lehti nro C 082 , 17/03/1998 s. 0026



KIRJALLINEN KYSYMYS E-2069/97 komissiolle esittäjä(t): Jaak Vandemeulebroucke (ARE) (19. kesäkuuta 1997) Aihe: Euroopan unionin tarjouspyynnöt Vastauksessaan esittämääni parlamentin kysymykseen E-0631/97 ((EYVL C 373, 9.12.1997, s. 22. )) komissio väistää kysymyksen. Koska eturistiriitojen torjumista on oikeutettua pitää tärkeänä, minusta vaikuttaa luontevalta, että komissio ottaisi huomioon kaikissa tarjouspyyntötapauksissa ne luonnolliset henkilöt, jotka ovat yhtiön takana. Tältä kannalta minusta olisi mahdotonta hyväksyä sitä, että urakka myönnettäisiin yhtiölle, jonka toimintaa johtaisi urakaksi antavan yksikön virkamies. Olisin mielelläni kuullut komissiolta, millä tavoin se ottaa tämän huomioon ja miten se pyrkii sen vuoksi estämään eturistiriidat. Komission jäsenen Mario Montin komission puolesta antama vastaus (9. syyskuuta 1997) Komissio ymmärsi parlamentin jäsenen kysymyksessään E-631/97 viittaavan julkisissa tarjouspyynnöissä esiintyviin kilpailun vääristymiin, jotka johtuvat joko siitä, että saman luonnollisen henkilön tai oikeushenkilön omistamat eri yhtiöt ovat osallisina samassa julkisessa tarjouspyyntömenettelyssä, tai siitä, että yhdellä tarjouksen tekijällä on tarjouskilpailumenettelyssä kilpailuetu sen vuoksi, että hän on aikaisemmin tehnyt saman sopimusviranomaisen kanssa sopimuksen, jonka kohteena oli kyseisen viranomaisen avustaminen tai neuvominen asianomaisen tarjouskilpailumenettelyn valmistelussa. Sen vuoksi vastauksessa kysymykseen E-631/97 käsiteltiin näitä kahta tilannetta. Tämän uuden kysymyksen perusteella komissio ymmärtää nyt, että käsiteltävänä olevaan kysymykseen sisältyy myös tilanteita, jotka saattavat vääristää kilpailua tapauksissa, joissa yksi tarjouskilpailun osallistujista on (osittain) sopimuksen tekevän viranomaisen henkilökuntaan kuuluvan omistuksessa. Komissio myöntää, että tällaisessa tilanteessa voi syntyä eturistiriita, ja se voi jopa johtaa osallistujien tasapuolisen kohtelun periaatteen vaarantumiseen, joka yhteisöjen tuomioistuimen mukaan on yksi yhteisön julkisia hankintoja koskevan oikeuden perusperiaatteista. Julkisia hankintoja koskevissa direktiiveissä ei säädetä menettelyistä tällaisten tilanteiden varalta, eikä komissio voi tutkia jokaisen tarjouskilpailun pätevyyttä tässä suhteessa. Komissio kuitenkin puuttuu asiaan, jos sen tietoon tulee ilmennyt eturistiriita. Esimerkiksi äskettäin sattui tapaus, jossa aloitettiin perustamissopimuksen 169 artiklan mukainen menettely jäsenvaltiota vastaan, koska yksi tarjouksen tekijän osakkeenomistajista oli jäsenenä ryhmässä, jonka sopimusviranomainen oli valtuuttanut tutkimaan tarjoukset.
Virallinen lehti nro C 082 , 17/03/1998 s. 0019



KIRJALLINEN KYSYMYS E-1914/97 neuvostolle esittäjä(t): Amedeo Amadeo (NI) (5. kesäkuuta 1997) Aihe: Yhteisön kalastus- ja vesiviljelyjärjestelmä Viitaten asiakirjaan ¨Ehdotus neuvoston asetukseksi yhteisön kalastus- ja vesiviljelyjärjestelmän perustamisesta annetun asetuksen (ETY) 3760/92 muuttamisesta¨ (KOM(96)0350 lopullinen - 96/0183 CNS) ((EYVL C 316, 25.10.1996, s. 13. )), komitea hyväksyy komission ehdotuksen, jos komissio täsmentää asetuksella 3760/92 ((EYVL L 389, 31.12.1992, s. 1. )) säädetyn järjestelmän. Voiko neuvosto toimia niin, että kolmansille maille kalastuslupia annettaessa otetaan erityisesti huomioon yhteisön vesien kalavaratilanne ja tutkitaan, miten kalastuslupia jaettaessa voidaan kunkin jäsenvaltion osalta varmistaa kalastustoiminnan vakaus? Vastaus (17. lokakuuta 1997) Neuvosto vakuuttaa arvoisalle parlamentin jäsenelle, että se ottaa aina huomioon kalavarojen säilyttämisen ja jäsenvaltioiden kalastustoiminnan suhteellisen vakauden periaatteet. Näin ollen kolmansien maiden kanssa käytävässä kalastusmahdollisuuksien vaihdossa otetaan määristä päätettäessä täysin huomioon tieteelliset lausunnot kalavaratilanteesta, ja kiintiöiden myöntäminen tapahtuu suhteellisen vakauden periaatteen pohjalta.
Virallinen lehti nro C 082 , 17/03/1998 s. 0011



KIRJALLINEN KYSYMYS E-2019/97 neuvostolle esittäjä(t): Iñigo Méndez de Vigo (PPE) (18. kesäkuuta 1997) Aihe: Europol-yleissopimus Oikeus- ja sisäasioista vastaava komission jäsen Gradin on antanut lausuntoja, joissa hän pyytää jäsenvaltioita ratifioimaan ¨pian¨ Europol-yleissopimuksen. Voiko neuvosto kertoa, onko yleissopimuksen ratifiointeja odotettavissa tulevaisuudessa? Yhteinen vastaus kirjallisiin kysymyksiin E-1592/97 ja E-2019/97 (16. lokakuuta 1997) Jäsenvaltiot ovat sitoutuneet pyrkimään siihen, että yleissopimus ratifioidaan vuoden 1997 loppuun mennessä. Tähän mennessä Yhdistynyt kuningaskunta on ratifioinut yleissopimuksen. Useita muita ratifiointeja on odotettavissa. Neuvostossa kokoontuva K4-komitea tarkastelee ratifiointitilannetta säännöllisesti. Neuvosto panee merkille, että Euroopan huumeyksikön laajentuneet valtuudet tekevät jo mahdolliseksi sen, että kyseinen elin voi ryhtyä toimiin ihmiskaupan torjumiseksi.
Virallinen lehti nro C 060 , 25/02/1998 s. 0024



KIRJALLINEN KYSYMYS E-1518/97 esittäjä(t): Norbert Glante (PSE) - komissiolle (5. toukokuuta 1997) Aihe: Brandenburgin vuosina 1995 ja 1996 saama tuki Kuinka paljon EU:n tukea ja mitä toimenpiteitä varten Brandenburg on saanut vuosina 1995 ja 1996 1. Euroopan aluekehitysrahastosta? 2. Euroopan maatalouden ohjaus- ja tukirahaston (EMOTR) ohjausosastosta? 3. Euroopan sosiaalirahastosta? 4. Euroopan unionin tutkimusohjelmien varoista? 5. Euroopan unionin energia-alan ohjelmien varoista? 6. Euroopan unionin ympäristöalan ohjelmien varoista? 7. muiden Euroopan unionin ohjelmien varoista? Komission puheenjohtajan Jacques Santerin komission puolesta antama täydentävä vastaus (9. syyskuuta 1997) Komissio antaa seuraavat tiedot täydennyksenä 29. toukokuuta 1997 ((EYVL C 319, 18.10.1997, s. 251. )) antamaansa vastaukseen. Vastauksensa pituuden vuoksi komissio lähettää sen suoraan kunnianarvoisalle jäsenelle ja parlamentin sihteeristölle.
Virallinen lehti nro C 082 , 17/03/1998 s. 0079



KIRJALLINEN KYSYMYS E-2440/97 komissiolle esittäjä(t): Nikitas Kaklamanis (UPE) (16. heinäkuuta 1997) Aihe: Korintin tulvavahinkojen korvaukset Kuten tunnettua, viime talvena Korintin kaupunkia koettelivat suuret tulvat, jotka vaativat kuolonuhreja ja johtivat kokonaisten omaisuuksien tuhoutumiseen. Tulvien aiheuttamat vahingot ovat sanoinkuvaamattomat, mitä on edesauttanut hallitsematon rakentaminen ja se, että kaupungin viemäröintiverkko on hyvin puutteellinen. Heti vahinkojen kirjaamisen jälkeen kreikkalaiset viranomaiset ilmoittivat korvauksen myöntämisestä vahinkoja kärsineille. Haluaisin saada tietää Euroopan komissiolta: 1. Varauduttiinko siihen, että Euroopan unioni maksaisi korvauksen niiden ihmisten vahinkojen kattamiseksi, jotka menettivät omaisuutensa tässä katastrofissa? 2. Mikä oli tämän korvauksen suuruus? 3. Maksettiinko tämä korvaus lopulta vahinkoja kärsineille? 4. Tietääkö Euroopan komissio sen korvauksen suuruuden, jonka kreikkalaiset viranomaiset maksoivat, ja miten se arvioi sitä suhteessa tulvien aiheuttamiin tuhoihin? Komission puheenjohtajan Jacques Santerin komission puolesta antama vastaus (11. syyskuuta 1997) Komissio haluaa ilmaista syvän myötätuntonsa Korinttia viime talvena koetelleiden tulvien uhreille. Koska budjettikohta 'Hätäapu katastrofien uhriksi joutuneelle yhteisön väestölle' on varustettu yhteisön talousarviossa toisena peräkkäisenä vuotena ainoastaan pro memoria -merkinnällä, yhteisöllä ei ole käytettävissään tämänkaltaisen avun myöntämiseen tarvittavia määrärahoja. Lisäksi komissio huomauttaa, että yhteisön tämän alan toiminnan tavoitteena ei ole ollut katastrofien aiheuttamien vahinkojen korvaaminen uhreille, vaan pikemminkin yhteisön solidaarisuuden osoittaminen niille kansalaisilleen, joita ovat koetelleet vakavat katastrofit.
Virallinen lehti nro C 082 , 17/03/1998 s. 0035



KIRJALLINEN KYSYMYS E-2146/97 neuvostolle esittäjä(t): Hiltrud Breyer (V) (24. kesäkuuta 1997) Aihe: Uuselintarvikkeita koskeva asetus (EY) 258/97 - merkintöjä koskevien määräysten noudattamatta jättämisestä asetettava rangaistus 1. Mihin rankaisutoimiin ryhdytään, mikäli merkintöjä koskevia määräyksiä ei noudateta? 2. Onko tätä tarkoitusta varten olemassa sakkotariffeja? Yhteinen vastaus kirjallisiin kysymyksiin E-2144/97, E-2146/97 ja E-2152/97 (20. lokakuuta 1997) Jollei sen 8 artiklan 3 kohdan täytäntöönpanosta muuta johdu, asetuksessa N:o 258/97 ei säädetä nimenomaisesti kysyjän tarkoittamien tarkastus- tai valvontaelinten perustamisesta. Asetuksen täytäntöönpanon valvonnassa kansallisella tasolla noudatettavat käytännön säännöt kuuluvat jäsenvaltioiden vastuualueeseen.
Virallinen lehti nro C 082 , 17/03/1998 s. 0148



KIRJALLINEN KYSYMYS P-2861/97 komissiolle esittäjä(t): Arlene McCarthy (PSE) (1. syyskuuta 1997) Aihe: Tutkimus Intiasta, Pakistanista, Indonesiasta, Turkista, Kiinasta ja Egyptistä peräisin olevan raakapuuvillan viennille määrättävistä polkumyyntitulleista Voiko komissio selvittää Intiasta, Pakistanista, Indonesiasta, Turkista, Kiinasta ja Egyptistä peräisin olevan raakapuuvillan viennille määrättävistä polkumyyntitulleista tehdyn tutkimuksen osalta, mikä osa tutkimuksella on tässä kolmannessa kanteessa yhteisön kannalta, sillä saman menettelyn tulokset saivat osakseen hyvin vähän huomiota aikaisemmassa tapauksessa aikaisemmin tänä vuonna? Lukuisat asianosaiset uhraavat huomattavasti aikaa ja varoja estääkseen sen, että näistä tulleista määrättäisiin, sillä niistä olisi seurauksena irtisanomisia ja tehtaiden sulkemisia tekstiilinmuokkaus- ja tukkumyyntialalla koko Euroopassa. Voiko komissio näin ollen selvittää, onko tutkimus todella laillinen ja voidaanko sitä siis jatkaa, sillä mitään virallista ilmoitusta ei ole tehty edellisen, toukokuussa määräaikansa saavuttaneen tutkimuksen lopettamisesta? Komission jäsenen Sir Leon Brittanin komission puolesta antama vastaus (23. syyskuuta 1997) Aikaisemmissa polkumyynnin vastaisissa menettelyissä tehtiin perusteellinen yhteisön etua koskeva tutkimus mahdollisten toimenpiteiden vaikutusten selvittämiseksi kaikkien asianomaisten osapuolten kannalta. Tämän tutkimuksen perusteella todettiin, että on yhteisön edun mukaista toteuttaa polkumyynnin vastaiset toimenpiteet. Neuvosto ei kuitenkaan hyväksynyt komission ehdotusta ottaa käyttöön lopulliset toimenpiteet ja neuvoston asetuksessa (EY) 384/96 polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta ((EYVL L 56, 6.3.1996. )) säädetty 15 kuukauden määräaika päättyi. Näiden menettelyjen aikana käyttöönotetut väliaikaiset tullit ovat tämän vuoksi rauenneet ilman, että niitä olisi kerätty, ja määräajan päättyminen merkitsee sitä, että lopullisia toimenpiteitä ei enää voida hyväksyä kyseisen tutkimuksen perusteella. Pian mainitun määräajan päättymisen jälkeen komissio sai uuden polkumyyntiä koskevan valituksen. Se tutkittiin tavanomaisella tavalla ja todettiin, että oli riittävästi todisteita menettelyjen aloittamiseksi. Näin ollen komissio päätti aloittaa uudet menettelyt tämän tuotteen osalta, ja tätä koskeva ilmoitus ((EYVL C 210, 11.7.1997. )) julkaistiin. Näissä uusissa menettelyissä kiinnitetään samalla tavalla erityistä huomiota yhteisön edun yksityiskohtaiseen erittelyyn asiassa. Tätä varten kaikkia asianomaisia osapuolia (tuottajia, tuojia, jälkikäsittelijöitä) pyydetään nyt toimittamaan yksityiskohtaisia tietoja useista seikoista, kuten mahdollisista irtisanomisista ja tehtaiden sulkemisista. Nämä tiedot otetaan huomioon asiaan liittyvien tosiseikkojen tutkimisessa.
Virallinen lehti nro C 082 , 17/03/1998 s. 0106



KIRJALLINEN KYSYMYS E-2720/97 komissiolle esittäjä(t): Susan Waddington (PSE) (1. syyskuuta 1997) Aihe: Ikään perustuva syrjintä rekrytoinnissa - Amsterdamin perussopimusluonnos Amsterdamin perussopimusluonnos sisältää uuden 6 a artiklan, jossa määrätään yhteisön toiminnasta ¨sukupuoleen, rotuun tai etniseen alkuperään, uskontoon tai vakaumukseen, vammaisuuteen, ikään tai seksuaaliseen suuntautuneisuuteen perustuvan syrjinnän torjumiseksi¨. Mitä vaikutuksia komissio arvelee tällä artiklalla sopimuksen ratifioinnin jälkeen olevan omiin rekrytointikäytäntöihinsä, joihin kuuluvat ikärajat? Saako uusi artikla komission nyt poistamaan ikärajojen käytön rekrytoinnissaan? Komission jäsenen Erkki Liikasen komission puolesta antama yhteinen vastaus kirjallisiin kysymyksiin E-2556/97 ja E-2720/97 (22. syyskuuta 1997) Vastauksena kysymyksiin 1-3 komissio vahvistaa, että yhteisestä sopimuksesta yhteisön toimielimet soveltavat yleensä 35 vuoden ikää pääsyehtona peruspalkkaluokan kilpailuihin. Ikärajojen käyttö johtuu useista syistä ja näistä lähes kaikki ovat tulleet esille parlamentin jäsenten asiaan liittyviin kysymyksiin annetuissa vastauksissa. Kuten vastauksessa Alex Smithin esittämään kirjalliseen kysymykseen E-1623/97 ((EYVL C 45, 10.2.1998. )) todettiin, komissio on kuitenkin alkanut harkita joustavampaa käytäntöä virkamiesten rekrytoinnissa käytettävien ikärajojen soveltamisessa. Asiasta on keskusteltu alustavasti hallintopäälliköiden kokouksessa, ja tarkoituksena on, että yhteisön toimielimet omaksuisivat yhteisen lähestymistavan asiaan. Keskusteluja jatketaan alkusyksystä. Ikärajakysymystä tullaan harkitsemaan muun muassa ottaen huomioon voimaan tuleva Amsterdamin sopimuksen 6a artikla, jossa kielletään myös ikään liittyvä syrjintä, sekä jäsenvaltioiden käytäntöjen kehittyminen.
Virallinen lehti nro C 082 , 17/03/1998 s. 0044



KIRJALLINEN KYSYMYS E-2213/97 komissiolle esittäjä(t): Jean-Pierre Bazin (UPE) (30. kesäkuuta 1997) Aihe: Satamamaksut Euroopassa - epärehellinen kilpailu Satamamaksuista tehty vertaileva tutkimus osoittaa, että Zeebryggen satama Belgiassa perii huomattavasti eli noin 50 % pienempiä maksuja kuin muut satamat. Näin suuren eron selittävät vain huomattavat julkiset tukitoimet tai paikallinen Euroopan unionin sääntöjä rikkova käytäntö. Voiko komissio tutkia tätä Euroopan satama-alalla ilmenevää vahingollista käytäntöä ja tarvittaessa toteuttaa kaikki ne toimenpiteet, joilla olosuhteet tällä alalla saadaan rehellisemmän kilpailun mahdollistaviksi? Komission jäsenen Neil Kinnockin komission puolesta antama vastaus (12. syyskuuta 1997) Komissio ei tavallisesti seuraa satama-alan hinnoittelukäytäntöjä eikä se pyri yhdenmukaistamaan satamamaksuja. Tietyissä tapauksissa tällaisia asioita voidaan kuitenkin tarkastella yksittäisten valitusten yhteydessä. Alhaiset satamamaksut eivät välttämättä merkitse, että kyseiset satamat saisivat valtiontukea. Ne voivat johtua esimerkiksi sataman liiketaloudellisesta toimintalinjasta tai tehokkaasta hallinnosta. Jokaista tilannetta on tarkasteltava erikseen sen määrittämiseksi, liittyykö asiaan julkista tukea. Sellaista valtion myöntämää tai muista julkisista lähteistä myönnettyä tukea, joka vääristää tai uhkaa vääristää kilpailua suosimalla jotakin yritystä tai tuotannonalaa siinä määrin, että se vaikuttaa jäsenvaltioiden väliseen kauppaan, pidetään EY:n perustamissopimuksen 92 artiklan 1 kohdassa tarkoitettuna valtiontukena. Jos kaikki nämä kriteerit täyttyvät, komission tulee vahvistaa EY:n perustamissopimuksen 93 artiklan mukaista menettelyä noudattaen, onko tuki EY:n perustamissopimuksen mukaista vai ei. Annettujen yleisluontoisten tietojen perusteella, joista ei käy ilmi mahdollisen tuen konkreettinen luonne tai määrä, komissio ei näe tässä vaiheessa aihetta jatkotoimiin. Jos mahdollisesta tuesta saadaan kuitenkin lisätietoja, komissiolla on paremmat edellytykset käsitellä asiaa valtiontukea koskevien EY:n perustamissopimuksen määräysten valossa.